ANC kom dán tot punt oor ZumaPres. Jacob Zuma (2 November 2017). Foto: Elmond Jiyane/GCIS Die ANC het Dinsdagoggend vroeg gesê hy sal om 12:00 ŉ mediakonferensie hou waartydens die uitkoms van die spesiale vergadering oor pres. Jacob Zuma se lot bespreek sal word. Dit volg nadat Zuma laat Maandagaand 48 uur deur die ANC se nasionale uitvoerende komitee (NUK) gegee is om te bedank of deur die party herroep te word. Volgens berigte wou Zuma nog ŉ kennistydperk van drie maande uitdien. Zuma is egter glo net 48 uur gegee om te bedank of hy word deur die party herroep. Die ANC het vroegoggend ŉ uitnodiging aan die media gerig om teen 12:00 ŉ konferensie by Luthuli-huis in Johannesburg by te woon waartydens hy glo oor Zuma se toekoms en die besluite van die vergadering sal praat. Die jongste gebeure volg nadat die topses Vrydag na Johannesburg ontbied is om “dringende kwessies” te hanteer. Ramaphosa en Zuma het Dinsdagaand met gesprekke oor die oorgang en kwessies rakende sy posisie as president van die land begin. Dit het daartoe gelei dat Woensdag se vergadering van die NUK, waar daar oor Zuma se lot besluit sou word, uitgestel is. Daar bestaan wel ŉ kans dat Zuma kan weier om te bedank, al besluit die NUK om hom te herroep. Theo Venter, ŉ politieke ontleder van die Noordwes-Universiteit se sakeskool in Potchefstroom, meen egter dit is ŉ baie onwaarskynlike scenario, bloot omdat dit beheer van die situasie uit die ANC se hande sal neem. “Die ANC sal dan weinig ander keuse hê as om na die parlement te gaan waar ŉ staat van beskuldiging teen Zuma ingestel sal word.” Bron: eNCA